Pta-gesin in huis oorvalArgieffoto. ŉ Gesin van Pretoria is Maandagaand deur gewapende mans in hul huis oorval en beroof. Mynhardt le Roux, woordvoerder van Wierdabrug Sektor 2 se gemeenskapspolisiëringsforum (GPF), het Dinsdag aan Maroela Media gesê ŉ groep rowers het in twee VW Polo’s en ŉ goue Honda, waarvan die model nie bekend is nie, by die huis in Panoramaweg in The Reeds, Centurion, opgedaag. “Die gesin is deur drie gewapende mans aangehou en van waardevolle besittings, waaronder ŉ televisiestel, mikrogolfoond en skootrekenaar, beroof. Dit was nie ŉ uitgerekte rooftog nie. Hulle is kort nadat hulle toegeslaan het, in die drie voertuie en die gesin se swart BWM 3-reeks daar weg.” Beamptes van die Wierdabrug-polisie, plaaslike veiligheidsmaatskappye en lede van die GPF was kort nadat die voorval aangemeld is, op die toneel. “Inligting oor verdagte voertuie is dadelik op die netwerk uitgesaai en uitkykpunte is op al die hoofuitgangroetes opgestel. Gelukkig het die slagoffers se BMW ŉ opsporingstoestel gehad en dit is later verlate in Tembisa opgespoor.” Daar was geen teken van die gesteelde besittings nie. Die GPF het dadelik gereël dat die gesin, onder wie ŉ 11-jarige seun, traumabehandeling ontvang. Die Wierdabrug-polisie ondersoek die voorval. Niemand is nog in verband met die voorval in hegtenis geneem nie.